4.11.2022
SL
Uradni list Evropske unije
C 421/39
PRILOGA 2
Primer kumulativnega financiranja za druge neposredno upravljane instrumente (program Digitalna Evropa) Sinergijsko financiranje, povezano z evropskimi vozlišči za digitalne inovacije v programu Digitalna Evropa Evropska vozlišča za digitalne inovacije so skupna naložba EU in držav članic ter pridruženih držav programa Digitalna Evropa.
To se odraža v dvostopenjskem izbirnem postopku, opisanem v programu Digitalna Evropa (Uredba (EU) 2021/694 Evropskega parlamenta in Sveta).
Države članice najprej izberejo subjekte, ki kandidirajo, in jih uvrstijo v ožji izbor.
Komisija v drugi fazi s tega seznama izbere tiste subjekte, ki bodo sestavljali mrežo evropskih vozlišč za digitalne inovacije.
Izbor temelji na merilih ustreznosti, izvajanja in vpliva, vendar tudi ob upoštevanju ciljev geografske, sektorske in tehnološke pokritosti ter razpoložljivega proračuna na državo.
Program Digitalna Evropa sofinancira največ 50 % izbranih nepovratnih sredstev, države članice pa lahko sofinancirajo preostali del prek ESRR (uporabijo lahko tudi druga nacionalna javna ali zasebna sredstva).
Ta praktični primer pojasnjuje glavne korake, potrebne za sinergijsko financiranje evropskih vozlišč za digitalne inovacije z uporabo programa Digitalna Evropa in ESRR.
Komisija ocenjuje, da se bo to uporabilo pri približno 70 „povezanih ukrepih“, ki izvajajo evropska vozlišča za digitalne inovacije.
Ker bo imelo vsako evropsko vozlišče za digitalne inovacije regionalno osnovo, je znano, kateri organ upravljanja bo odgovoren z vidika deljenega upravljanja.
1. korak: priprava.
Odgovorni odredbodajalec se bo usklajeval in sodeloval z organom upravljanja, odgovornim za ukrep v okviru sklada deljenega upravljanja, zlasti za zagotovitev usklajevanja stopenj financiranja, da kombinirano financiranje ne preseže 100 % ocenjenih upravičenih stroškov. — GD CONNECT je organiziral sestanek z državami članicami, ki sodelujejo pri teh povezanih ukrepih, in njihovimi organi upravljanja, z namenom v celoti pojasniti postopek.
2. korak: povezovanje obeh ukrepov.
Ukrep neposrednega upravljanja bo opredeljen kot „ukrep sinergije“ med pripravo nepovratnih sredstev ali po podpisu sporazuma o nepovratnih sredstvih, in sicer z njegovo spremembo.
Ukrep deljenega upravljanja bo povezan z ukrepom neposrednega upravljanja (prek npr. države članice-organa upravljanja-številke razpisaštevilke projekta). — To je predvideno v postopku priprave nepovratnih sredstev in je bilo tudi objavljeno v razpisni dokumentaciji.
3. korak: podpis sporazuma o nepovratnih sredstvih in predhodno financiranje.
Upravičenec bo podpisal dva ločena sporazuma o nepovratnih sredstvih (1): sporazum o neposredno upravljanih nepovratnih sredstvih in sporazum o deljeno upravljanih nepovratnih sredstvih.
Organi, ki dodelijo sredstva, bodo zagotovili, da stopnje kombiniranega financiranja ne presežejo 100 % upravičenih stroškov.
Organi, ki dodelijo sredstva, bi morali čim bolj uskladiti tudi obdobje upravičenosti, trajanja projekta, obdobja poročanja in roke za odobritev obeh zneskov nepovratnih sredstev. — Plačila predhodnega financiranja v okviru sporazuma o neposredno upravljanih nepovratnih sredstvih se bodo izvajala kot običajno.
Predplačila bodo izvedena v okviru sporazuma o deljeno upravljanih nepovratnih sredstvih, če tako določajo nacionalna pravila, ki se uporabljajo.
(1) Gre za „dokument, v katerem so navedeni pogoji za podporo“ za deljeno upravljanje, tj. člen 73(3) uredbe o skupnih določbah.